SET ปิดรูด 15 จุด นลท.เทขายลดเสี่ยง หลังวิตกปมขัดแย้ง “รัสเซีย-ยูเครน”
SET ปิดรูด 15 จุด นลท.เทขายลดเสี่ยง หลังวิตกปมขัดแย้ง “รัสเซีย-ยูเครน” แนวโน้มพรุ่งนี้คาดดัชนีแกว่งไซด์เวย์ และอาจอิงทางลงต่อได้ พร้อมให้แนวต้าน 1,700 จุด แนวรับ 1,675 จุด
14 ก.พ. 2565

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยวันนี้ปรับลงตามตลาดหุ้นต่างประเทศ ตอบรับแรงกดดันจากความกังวลสถานการณ์ตึงเครียดระหว่างรัสเซียและยูเครนที่ยังไม่มีความไม่แน่นอนหลังจากมีการปล่อยข่าวต่างๆ ออกมาอย่างต่อเนื่อง สร้างความกังวลให้กับการลงทุนในวันนี้อย่างมีนัยสำคัญ นักลงทุนจึงขายหุ้นเพื่อลดความเสี่ยง แม้จะมีแรงหนุนจากหุ้นกลุ่มพลังงานบางตัวปรับเพิ่มขึ้นตามราคาน้ำมันก็ตาม
สำหรับแนวโน้มตลาดหุ้นไทยพรุ่งนี้คาดว่าดัชนีแกว่งตัวไซด์เวย์และอิงทางลงต่อได้ จากความไม่ชัดเจนของสถานการณ์ระหว่างรัสเซียและยูเครน และธนาคารกลางสหรัฐฯเตรียมจะเปิดรายงานการประชุม (Fed minute) เกี่ยวกับแนวโน้มการขึ้นอัตราดอกเบี้ยสหรัฐฯ หลังทิศทางเงินเฟ้อยังสูงขึ้นอาจจะมีผลกดดันต่อตลาดหุ้นได้บ้าง แม้จะรับรู้ข่าวไปมากแล้วก็ตาม
ทั้งนี้พร้อมให้แนวต้าน 1,700 จุด แนวรับ 1,675 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,357.66 ล้านบาท ปิดที่ 168.00 บาท ราคาไม่เปลี่ยนแปลง
PTT มูลค่าการซื้อขาย 3,095.40 ล้านบาท ปิดที่ 40.50 บาท เพิ่มขึ้น 0.25 บาท
BANPU มูลค่าการซื้อขาย 2,846.63 ล้านบาท ปิดที่ 11.50 บาท เพิ่มขึ้น 0.20 บาท
BBL มูลค่าการซื้อขาย 2,756.59 ล้านบาท ปิดที่ 146.00 บาท ลดลง 2.00 บาท
ADVANC มูลค่าการซื้อขาย 2,512.35 ล้านบาท ปิดที่ 234.00 บาท ลดลง 3.00 บาท